Arvamuse andmine alternatiivkütuste laadimistaristu kasutuselevõtu kohta  
Majandus- ja Kommunikatsiooniministeerium esitab Kliimaministeeriumile alternatiivkütuste laadimistaristu määruse läbivaatamise Euroopa Komisjoni avaliku konsultatsiooni kohta järgmised ettepanekud. 

Elektriliste kerg- ja raskesõidukite taristu piisav väljaehitamine on oluline, kuid samal ajal kulukas. Kehtivas alternatiivkütuste laadimistaristu määruses seatud eesmärgid on suhteliselt ambitsioonikad ning Majandus- ja Kommunikatsiooniministeeriumi poolt on raske nõustuda küsimustiku väitega, et need eesmärgid ei ole piisavad vajaliku laadimistaristu või alternatiivkütuste taristu loomiseks. 

Euroopa Liidu siseturgu katva alternatiivkütuste taristu sidusus on tähtis, ent selle arendamisel peab Euroopa Liidu liikmesriikidele jääma piisav paindlikkus, mis arvestaks laadimisturu dünaamikaga. Eesmärkide seadmisel tuleb arvesse võtta ka kasutusel olevaid tehnoloogiaid, nende kättesaadavust ning nõudlust nende järele. 

Näiteks on asjakohane pakkuda suuremat paindlikkust vesinikutankimistaristu eesmärkide seadmisel, et võtta paremini arvesse tegelikku nõudlust, mis põhineb vesinikukütusega sõidukite kasutuselevõtul. Alternatiivkütuseid kasutavate vee- ja õhusõidukite kasutuselevõtu jaoks on oluline piisava taristu olemasolu, samas tuleks järgida turu suunatud nõudluse-pakkumise suhet, mitte seada rangeid kohustuslikke meetmeid.

Kasutajakogemuse parandamiseks üldsusele juurdepääsetavates laadimis- ja vesinikutankimispunktides tuleb tekitada võimalused sõidukeid lihtsalt tankida ning kasutajatel peab olema tankimiseks vajaminev teave. Laadimisteenuste puhul on tarbija jaoks tähtis hindade läbipaistvus ning selgus igasuguse makseviisi kasutamise korral. 

Võrreldes fossiilkütuste tanklatega, ei ole elektrisõidukite laadimistaristu hinnad sama selgelt tarbija jaoks välja toodud. Seetõttu on asjakohane nõuda, et kõikide laadimisjaamade hinnainfo oleks kergesti kättesaadav (nt vastavates rakendustes, milleks võivad olla mobiiliäpid, operaatori veebilehed), see oleks arvutatud kilovatt-tunni põhiselt, millele lisandub kasutustasu laadimisteenuse eest.

Ka määruse kontekstis on oluline täpsustada, mida kujutavad endast õiglased ja mõistlikud hinnad ning mittediskrimineeriv hinnakujundus. Regulatiivne selgus aitab nii ettevõtteid kui tarbijaid määruse kasutuselevõtmisel ning väldib üleliigset administratiivset koormust. 

Oluline on ka tagada, et laadimis- ja tankimispunktid on puuetega inimestele ligipääsetavad.

Tehnilise koostalitusvõime aspektidega seotud meetmete osas on asjakohane, et oleks välja töötatud tehnilised kirjeldused, mis tagaksid riiklike juurdepääsupunktide parema ühtlustamise ja täieliku toimivuse alternatiivkütuste andmete puhul. 

Asjakohane on nõuda laadimis- ja tankimispunktide tootjatelt ja/või käitajatelt enesesertifitseerimise süsteemi, mis põhineb kokkulepitud standardites kindlaksmääratud vastavuskatsetel. Riiklike pädevate asutuste ülesanne on jälgida määruse tehniliste kirjelduste rakendamist.  
 
Küsimustele, mis puudutavad haldusaspektidega seotud meetmeid tuleks vastata nii, et ettevõtetele ja Euroopa Liidu liikmesriikidele ei tekiks täiendavaid ja dubleerivaid andmejagamise nõudeid. Nii saab öelda ka, et alternatiivkütuste taristu määruse artikli 15 kohaseid liikmesriikide aruandlusnõudeid tuleks vähendada ja artikli 18 kohaseid andmejagamise nõudeid tuleks vähendada, kuna andmed on saidi eafo.eu kaudu avalikult kättesaadavad. 
 









